Gedagte vir die dag: Meer as oorwinnaarsFoto: onestoneaway.com Maar in al hierdie dinge is ons meer as oorwinnaars deur Hom wat vir ons liefhet. (Romeine 8:37) Vir jou beteken oorwinning miskien dat jy weer trots kan wees op jou kind. Hy verander van skool, hy begin van voor. Jy sorg dat daar geen stigma aan hom kleef nie. Jy prys hom, jy beloon hom met geskenke. Jy hou hom fyn dop. Dit beteken dat jy jou vriendin kan gelukwens met haar deursettingsver­moë en haar help om die kanker te vergeet, al vrees sy ’n terugkeer. Jy wil jou broer op die skouer kan klop oor sy nuwe werk en hom daarop wys dat werk skaars is. Jy wil vir almal vertel van jou avontuur op die rotslysie. Jou storie verskyn op koerantvoorblaaie en in gesinstydskrifte. ’n Televisiespan kom maak ’n program oor jou noue ontkoming. Jy vertel hoe jy gebid het en voel tevrede dat jy God die nodige erkenning gegee het. Ons is mense van die wêreld en wanneer dit beter gaan, raak ons self­genoegsaam – selfs oor ons geloof. In wêreldse terme beteken oorwinning om die beste te wees, eerste te staan, met die beker weg te stap, ’n held te wees en nie weer te misluk nie. Om in Christus Jesus meer as oorwinnaars te wees, beteken dat ons ons afhanklikheid van Hom verklaar, dat ons Hóm as die oorwinnaar erken, die Een sonder Wie jy nooit van daardie rotslysie sou kon afkom nie, nooit jou kind sou kon terugkry nie, nooit jou vriendin weer blosend gesond sien en jou broer aan die werk nie. God gee volkome, Hy gee ons bo en behalwe genesing ook insig en wysheid. So verdiep ons geloof en verstewig ons verhouding en besef ons wat sy liefde in werklikheid behels. Ek moes op die harde manier leer dat ek eers myself moet oorwin voor ek die prys wat U vir my wil gee, kan ontvang. Ek buig voor U, Here Jesus, want nou is ek meer as ’n oorwinnaar en wil ek hierdie oorwinning van harte met die wêreld deel. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital